text: Мъртъв прокурор искал арест на президентката Кирхнер – Труд
  Мъртъв прокурор искал арест на президентката Кирхнер
  04.02.2015 • 17:50
  Аржентинският прокурор Алберто Нисман е подготвил заповед за ареста на президентката Кристина Кирхнер, призна прокурорката Вивиана Фейн, която първо отрече наличието на такъв документ.
  Той е открит в боклука на Нисман, който бе намерен с куршум в главата на 18 януари, като още се разследва дали се е самоубил, или е бил убит. Часове по-късно той трябваше да бъде изслушан в парламента за разследването му на бомбения атентат от 1994 г. срещу еврейски център в Буенос Айрес с 85 убити и 300 ранени.
  Нисман обвинява Кирхнер и други, че преговаряли с Иран да прикрият съпричасността му към атаката в замяна на изгодни сделки.
  Заповедта за арест на Кирхнер и дипломат №1 Хектор Тимерман е с дата 14 юни 2014 г. Но не е включена в доклада му, пратен до съд дни преди смъртта му.
  Президентката отрича вина и внесе законопроект за разпускане на разузнаването, чиито представители подозира в мръсни игри, включително за смъртта на Нисман.